Meta jitqies l-infiq pubbliku fuq il-benefiċċji tal-qgħad u l-benefiċċji soċjali, l-ispejjeż relatati ma' din is-sitwazzjoni huma għoljin, mhux biss għall-individwu iżda wkoll għall-ekonomija u s-soċjetà kollha kemm hi.

Il-Qafas Strateġiku għall-kooperazzjoni Ewropea fl-edukazzjoni u t-taħriġ (ET 2020) joffri pjattaforma lil-Istati Membri biex dawn jaħdmu flimkien f’qasam ta’ politika li għandhom kompetenza fiha. Ir-Rapport Konġunt ET 2020 li ġie adottat f’Novembru 2015 fassal prijoritajiet riveduti, inkluż għall-Aġenda Ewropea għat-Tagħlim għall-Adulti, b’enfasi fuq il-forniment ta' ħiliet fil-litteriżmu, in-numeriżmu u l-ħiliet diġitali, u fuq l-għoti ta' biżżejjed opportunitajiet għal ċans ieħor li jwasslu għal kwalifika rikonoxxuta tal-QEK għal persuni mingħajr kwalifiki tal-livell 4 (edukazzjoni sekondarja għolja).

3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

Waqt laqgħat tal-kumitati rilevanti, tal-gruppi konsultattivi u tal-gruppi ta’ ħidma li saru f'diversi kuntesti, seħħew diskussjonijiet ma’ awtoritajiet nazzjonali, imsieħba soċjali, rappreżentanti ta’ awtoritajiet reġjonali u lokali u ma' partijiet ikkonċernati oħra.

•Il-ġbir u l-użu tal-għarfien espert

L-istħarriġ PIAAC jipprovdi ammont kbir ta' dejta dwar il-livelli tal-ħiliet tal-adulti fi 17-il Stat Membru u dwar l-impatt tal-ħiliet fuq l-opportunitajiet tal-ħajja tal-individwu u fuq il-kompetittività u t-tkabbir tal-pajjiżi. Jenfasizza wkoll li proporzjon sinifikanti ta’ adulti fl-UE li għandhom problemi relatati mal-qari, il-kitba, l-aritmetika u l-użu ta’ teknoloġiji ġodda. Il-PIAAC, il-PISA u l-Istħarriġ dwar il-Forza tax-Xogħol jipprovdu evidenza dwar ir-relazzjoni bejn il-livelli tal-ħiliet, il-kwalifiki u l-impjegabbiltà.

Studju li sar mill-Osservatorju Ewropew dwar il-Politika tal-Impjiegi fl-2015 wettaq analiżi fil-fond dwar il-forniment ta' opportunitajiet ta' taħriġ iffinanzjati fl-Istati Membri kollha immirati lejn it-titjib tal-ħiliet ta’ persuni adulti qiegħda (ta' età ta' 25-64 sena) b’livelli baxxi ta’ kwalifiki jew b'ħiliet bażiċi mhux xierqa. L-istudju sab li l-miżuri ta’ taħriġ bl-aktar riżultati ta’ valutazzjoni pożittivi huma ġeneralment imfassla tajjeb skont il-potenzjal tal-persuna li tkun qed tfittex impjieg; jissodisfaw il-ħtiġijiet tal-impjegaturi (lokali) rigward il-ħiliet; iwasslu għal kwalifiki professjonali formali; huma fuq skala iżgħar; u huma mmirati lejn gruppi żvantaġġati speċifiċi u lejn impjiegi partikolari. L-istudju identifika wkoll li approċċi individwalizzati huma ta' importanza ewlenija għal taħriġ effettiv, u li għandu jkun hemm gwida u segwitu għal dawk li jitilqu t-taħriġ, speċjalment għal min huwa kkunsidrat bħala mbiegħed mis-suq tax-xogħol u li qed iħabbat wiċċu ma’ bosta ostakoli għall-impjieg, bil-ħsieb li dawn jinżammu fuq perkors ta’ tagħlim tul il-ħajja.

L-inventarju Ewropew dwar il-validazzjoni li jsir mis-Cedefop kull sentejn u l-monitoraġġ tal-QEK tas-Cedefop jiddeskrivu b'mod ġenerali l-progress tal-Istati Membri fl-implimentazzjoni tar-Rakkomandazzjoni tal-Kunsill tal-2012 dwar il-validazzjoni tat-tagħlim mhux formali u informali.

L-istudju Eurydice tal-2015 “L-Edukazzjoni u t-Taħriġ għall-Adulti fl-Ewropa: Inwessgħu l-Aċċess għall-Opportunitajiet ta’ Tagħlim” janalizza d-disponibbiltà tal-forniment ta’ ħiliet bażiċi u ta' programmi mfasslin apposta għal kwalifiki sekondarji tal-ewwel livell u sekondarji għolja għall-adulti fl-Istati Membri. Studji oħra dwar it-tagħlim għall-adulti iffokati fuq il-kwalità u l-finanzjament u fuq l-effiċjenza tal-interventi ta’ politika, flimkien mar-riżultati tal-gruppi ta’ ħidma f’dan il-qasam ta’ politika jipprovdu ammont kbir ta’ informazzjoni mill-Istati Membri u jenfasizzaw il-prattiki tajbin.

Studju tas-Cedefop li għadu ma ġiex ippubblikat se jipprovdi analiżi tal-ispejjeż soċjali u tal-ispejjeż u l-konsegwenzi l-oħra ta' livelli baxxi ta’ ħiliet.

•Valutazzjoni tal-impatt

L-istrument propost – Rakkomandazzjoni tal-Kunsill – għandu l-effett li joffri gwida dwar it-triq 'il quddiem fl-organizzazzjoni tal-għoti ta’ opportunitajiet għat-titjib tal-ħiliet lill-adulti, iżda jippermetti marġni kbir ta' flessibbiltà lill-Istati Membri fit-tfassil u l-implimentazzjoni tal-miżuri. Dan jillimita l-punt sa fejn l-impatti jistgħu jiġu identifikati b’mod ċar ex ante. B'hekk ma twettqet l-ebda valutazzjoni tal-impatt. Madankollu, tħejja rapport analitiku li jinkludi taqsima li tagħti ħarsa lejn l-impatti possibbli u l-ispejjeż relatati; dan huwa anness mad-Dokument ta' Ħidma tal-Persunal tal-Kummissjoni li jakkumpanja l-Komunikazzjoni dwar Aġenda għall-Ħiliet.

Il-proposti deskritti fir-Rakkomandazzjoni huma bbażati fuq analiżi estensiva tad-dejta statistika u fuq l-evidenza disponibbli miksuba mill-politiki u mill-opportunitajiet eżistenti fl-Istati Membri. Minflok valutazzjoni tal-impatt kompluta ġie adottat approċċ iktar proporzjonat, li warajh tħejja rapport analitiku; dan huwa anness mad-Dokument ta' Ħidma tal-Persunal tal-Kummissjoni li jakkumpanja l-Komunikazzjoni dwar Aġenda għall-Ħiliet.

Din l-analiżi wriet li jekk ma tittieħed l-ebda azzjoni l-opportunitajiet ta’ xogħol għal persuni b'livell baxx ta’ ħiliet tista’ tkun mistennija li tmur għall-agħar; wieġed jista' jistenna wkoll li t-tendenza li ilha evidenti għal żmien twil lejn aspettattivi ta’ ħiliet ta' livell dejjem ogħla se tkompli tippersisti, u se żżid ir-riskju li persuni b'livell baxx ta’ ħiliet isiru qiegħda. Investiment kontinwu fil-programmi attwali għat-titjib tal-ħiliet, li mhumiex neċessarjament iwasslu l-kwalità u l-impatt meħtieġ u mhumiex neċessarjament adattati tajjeb għall-ħtiġijiet tal-grupp varjat fil-mira, x'aktarx li mhux se jbiddel is-sitwazzjoni. Għalhekk il-ħtieġa għal azzjoni hija evidenti. Rigward il-kamp ta’ applikazzjoni tal-azzjoni, l-analiżi identifikat l-għażla ta’ Rakkomandazzjoni tal-Kunsill li tistabbilixxi Garanzija tal-Ħiliet għal adulti b'livell baxx ta' ħiliet bħala l-aktar waħda konsistenti mal-għanijiet ta' politika tal-UE. Għandha l-vantaġġ li tħallat flimkien impenn Ewropew ma’ azzjoni fil-livell nazzjonali ibbażata fuq impenn politiku qawwi sabiex tiġi indirizzata l-isfida ta' livelli baxxi ta’ ħiliet tal-popolazzjoni fl-età tax-xogħol, li tfassal qafas komprensiv u sistematiku għal perkorsi għat-titjib tal-ħiliet, filwaqt li fl-istess ħin tagħti flessibilità lill-Istati Membri biex jiddefinixxu l-mekkaniżmi għall-implimentazzjoni.

Abbażi ta’ mudelli ta’ tkabbir makroekonomiku, is-Cedefop ikkalkulat l-impatt potenzjali ta’ livell ogħla ta’ ħiliet fuq it-tkabbir tal-PDG per capita, permezz ta’ dejta tas-suq osservata (PDG/PDG per capita) u varjabbli makroekonomiċi oħra rilevanti mill-bażi ta' dejta AMECO tal-Kummissjoni Ewropea u mill-bażi ta' dejta Total Economy tal-Conference Board. L-istima turi li żieda ta’ punt perċentwali wieħed fil-ħiliet intermedji tal-popolazzjoni adulta (livelli ISCED 3-4) tista’ żżid ir-rata ta’ tkabbir tal-PDG per capita b’0.99 punti perċentwali. Bl-użu ta’ din l-evidenza empirika, is-Cedefop simulat it-tkabbir fil-prodott fuq terminu twil abbażi ta’ ħiliet ta’ livell ogħla. Din is-simulazzjoni turi li, meta mqabbel max-xenarju bażi tas-Cedefop ta’ tnaqqis fil-proporzjon ta’ adulti b'livell baxx ta’ ħiliet, tnaqqis ulterjuri (ta’ 4 punti perċentwali) fil-proporzjon ta’ nies b'livell baxx ta’ kwalifiki fil-popolazzjoni adulta kieku jirriżulta f’żieda ta’ madwar EUR 350 biljun fil-PDG annwali tal-UE.

•Drittijiet fundamentali

Wieħed mill-għanijiet ta’ Żvilupp Sostenibbli tan-Nazzjonijiet Uniti tal-2015 hu li jiġi żgurat li ż-żgħażagħ kollha u proporzjon sostanzjali ta’ adulti, kemm irġiel kif ukoll nisa, jiksbu livell ta' litteriżmu u numeriżmu sal-2030.

L-Artikolu 14 tal-Karta tad-Drittijiet Fundamentali tal-Unjoni Ewropea jistipula li kull persuna għandha d-dritt għall-edukazzjoni u d-dritt li jkollha aċċess għal taħriġ vokazzjonali u kontinwu. Minkejja dan id-dritt universali, proporzjon sinifikanti tal-popolazzjoni tal-UE ma tibqax fis-sistema formali tal-edukazzjoni u t-taħriġ għal żmien bizzejjed biex tikseb livell minimu ta’ ħiliet, filwaqt li l-aċċess għal opportunitajiet ta’ tagħlim wara l-iskola mhuwiex imqassam b’mod ġust fost iċ-ċittadini tal-UE. Din il-proposta għandha l-għan li tippromwovi ekwità aħjar billi toffri lill-adulti b'livell baxx ta' ħiliet l-opportunità li jiksbu livell minimu ta’ ħiliet bażiċi u javvanzaw lejn kwalifika formali.

Fl-Unjoni Ewropea, id-dritt għall-protezzjoni ta' data personali huwa ggarantit skont l-Artikolu 8 tal-Karta tad-Drittijiet Fundamentali tal-Unjoni Ewropea. Kull meta l-miżuri stipulati f’dan ir-Regolament jinvolvu l-ipproċessar ta’ dejta personali, dawn għandhom jitwettqu skont id-dritt tal-UE dwar il-protezzjoni ta’ data personali, u b’mod partikolari skont id-Direttiva 95/46/KE dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data u l-miżuri nazzjonali ta’ implimentazzjoni relatati magħha, u skont ir-Regolament (KE) Nru 45/2001 dwar il-protezzjoni ta’ individwu fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-movement liberu ta’ dak id-data.

Ir-Regolament 95/46/KE se jiġi sostitwit bir-Regolament (UE) 2016/679 tal-Parlament Ewropew u tal-Kunsill tas-27 ta' April 2016 dwar il-protezzjoni tal-persuni fiżiċi fir-rigward tal-ipproċessar ta' data personali u dwar il-moviment liberu ta' tali data (Regolament Ġenerali dwar il-Protezzjoni tad-Data), li huwa applikabbli mill-25 ta' Mejju 2018.

4.L-IMPLIKAZZJONIJIET BAĠITARJI

L-implimentazzjoni b’suċċess tar-rakkomandazzjoni proposta se teħtieġ finanzjament xieraq u adegwat. Filwaqt li se tibqa' konsistenti mal-impenji tal-Istati Membri skont il-Patt ta' Stabbiltà u Tkabbir, din se jkollha implikazzjonijiet fuq ir-riżorsi fil-livell nazzjonali. Qed jiġi mħeġġeġ l-użu ta’ appoġġ finanzjarju mill-UE, inkluż permezz tal-possibbiltà ta' allokazzjoni mill-ġdid tal-programmi tal-FSE.

Ir-Rakkomandazzjoni tagħti lill-Istati Membri marġni kbir ta' flessibbiltà fir-rigward tal-mekkaniżmi ta’ implimentazzjoni u l-gruppi prijoritarji fil-mira, u dan ifisser li ma tistax issir stima tal-ispejjeż tal-implimentazzjoni ta’ din il-Garanzija għall-UE kollha. Madankollu, ġew żviluppati għadd ta' xenarji bl-użu ta’ fatturi varjabbli ewlenin (l-għadd ta’ persuni li jinvolvu ruħhom fil-Garanzija tal-Ħiliet u l-ispiża tal-intervent għal kull individwu). Dawn jagħtu indikazzjoni tal-firxa wiesgħa ta’ spejjeż mistennija. It-taqsima 3.4 tal-Anness Tekniku 1 tad-Dokument ta’ Ħidma tal-Persunal tal-Kummissjoni li jakkumpanja l-Komunikazzjoni dwar Aġenda Ġdida għall-Ħiliet għall-Ewropa tinkludi aktar tagħrif.